




(Návrh)
VYHLÁŠKA
Ministerstva dopravy Slovenskej republiky
z ...................... 2026,
ktorou sa mení a dopĺňa vyhláška Ministerstva dopravy a výstavby Slovenskej republiky č. 135/2018 Z. z., ktorou sa ustanovujú podrobnosti o cestnej technickej kontrole v znení neskorších predpisov

Ministerstvo dopravy Slovenskej republiky podľa § 136 ods. 3 písm. d) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov ustanovuje:
Čl. I
Vyhláška Ministerstva dopravy a výstavby Slovenskej republiky č. 135/2018 Z. z., ktorou sa ustanovujú podrobnosti o cestnej technickej kontrole v znení vyhlášky č. 424/2019 Z. z. a vyhlášky č. 80/2022 Z. z. sa mení a dopĺňa takto:
1. V nadpise § 15 a § 15 ods. 1 úvodnej vete sa slová „školenie alebo doškoľovací kurz“ nahrádzajú slovami „školenie, doškoľovací kurz alebo priebežné školenie“.
2. § 15 sa dopĺňa odsekmi 3 a 4, ktoré znejú:
„(3) Záväzná prihláška na priebežné školenie okrem údajov podľa odseku 1 obsahuje aj označenie príslušnej časti priebežného školenia a dátum absolvovania predchádzajúcej časti priebežného školenia.
(4) Záväzná prihláška podľa odsekov 1 a 3 môže byť podaná aj v elektronickej podobe.“.
3. V nadpise § 16 sa slová „školenia a doškoľovacieho kurzu“ nahrádzajú slovami „školenia, doškoľovacieho kurzu a priebežného školenia“.
4. § 16 sa dopĺňa odsekmi 8 až 20, ktoré znejú:
„(8) Priebežné školenie sa vykonáva v troch častiach. Každá časť priebežného školenia zahŕňa 8 vyučovacích hodín teoretickej a praktickej výučby a jednu vyučovaciu hodinu odborných konzultácií so zameraním na zmeny alebo nové poznatky v témach podľa odseku 1, najčastejšie chyby technikov pri cestnej technickej kontrole a správne hodnotenie vozidla pri cestnej technickej kontrole.
(9) Technik cestnej technickej kontroly absolvuje
a)	1. časť priebežného školenia v období od 12 do 18 mesiacov od vydania osvedčenia technika cestnej technickej kontroly,
b)	2. časť priebežného školenia v období od 30 do 36 mesiacov od vydania osvedčenia technika cestnej technickej kontroly,
c)	3. časť priebežného školenia v období od 48 do 54 mesiacov od vydania osvedčenia technika cestnej technickej kontroly.
(10) Test preverenia znalosti z priebežného školenia je súčasťou každej časti priebežného školenia a hodnotí sa klasifikačným stupňom „vyhovel“ alebo „nevyhovel“. Ak súčasťou priebežného školenia boli aj praktické ukážky, súčasťou testu preverenia znalosti z priebežného školenia je aj predvedenie praktickej ukážky.
(11) Test preverenia znalosti z priebežného školenia trvá 30 minút a obsahuje 15 otázok zameraných na prednesené témy priebežného školenia a predvedenie praktickej ukážky v trvaní najviac 15 minút, ak bola súčasťou priebežného školenia.
(12) Výsledok testu preverenia znalosti z priebežného školenia hodnotí komisia klasifikačným stupňom 
a)	„vyhovel“, ak zúčastnená osoba dosiahla úspešnosť aspoň 80 % správnych odpovedí, 
b)	„nevyhovel“, ak zúčastnená osoba dosiahla úspešnosť menej ako 80 % správnych odpovedí. 
(13) Klasifikačným stupňom „nevyhovel“ komisia hodnotí výsledok testu preverenia znalosti z priebežného školenia, ak zúčastnená osoba využívala pomoc iných osôb, používala pomôcky bez prechádzajúceho súhlasu komisie alebo počas testu preverenia znalosti z priebežného školenia opustila miestnosť. 
(14) Výsledok testu preverenia znalosti z priebežného školenia hodnotí komisia na neverejnom zasadnutí. 
(15) O výsledku testu preverenia znalosti z priebežného školenia spracuje komisia zápis o absolvovaní priebežného školenia, ktorý́ obsahuje 
a)	číslo zápisu, 
b)	meno a priezvisko zúčastnenej osoby, 
c)	dátum a miesto narodenia zúčastnenej osoby,
d)	druhy technickej kontroly a kategórie vozidiel, ktorých sa týkalo priebežné školenie,
e)	dátum absolvovania priebežného školenia, 
f)	časť priebežného školenia,
g)	výsledok testu preverenia znalosti z priebežného školenia , 
h)	meno, priezvisko a podpis predsedu komisie a mená, priezviská a podpisy členov komisie, 
i)	miesto a dátum spracovania zápisu a odtlačok pečiatky technickej služby, 
j)	poznámku; zapisuje sa dôvod vylúčenia z testu preverenia znalosti z priebežného školenia podľa odseku 13 alebo iné skutočnosti zistené komisiou. 
(16) Zápis o absolvovaní priebežného školenia zasiela technická služba oprávnenej osobe cestnej technickej kontroly. 
(17) Evidenciu zápisov o absolvovaní priebežného školenia vedie technická služba v protokole o zápisoch, ktorý́ obsahuje 
a)	poradové číslo,
b)	meno, priezvisko a dátum narodenia zúčastnenej osoby,
c)	dátum vykonania testu preverenia znalosti z priebežného školenia,
d)	výsledok testu preverenia znalosti z priebežného školenia,
e)	podpis predsedu komisie a odtlačok pečiatky technickej služby.
(18) Komisiu pre test preverenia znalosti z priebežného školenia tvoria predseda komisie a najmenej dvaja ďalší členovia komisie, ktorí sú zamestnancami technickej služby.
(19) Komisia prijíma rozhodnutie hlasovaním; pri rovnosti hlasov rozhoduje hlas predsedu komisie.
(20) Ak technik cestnej technickej kontroly neabsolvuje všetky časti priebežného školenia s hodnotením „vyhovel“ alebo ich neabsolvuje v ustanovenom čase, je povinný absolvovať na predĺženie platnosti osvedčenia technika cestnej technickej kontroly doškoľovací kurz technika cestnej technickej kontroly podľa odseku 5 a skúšku z odbornej spôsobilosti.“.
5. V nadpise § 17 sa slová „školenia a doškoľovacieho kurzu“ nahrádzajú slovami „školenia, doškoľovacieho kurzu a priebežného školenia“.
6. Doterajší text v § 17 sa označuje ako odsek 1 a dopĺňa sa odsek 2, ktorý znie:
„(2) Potvrdenie o absolvovaní priebežného školenia vydáva technická služba po absolvovaní všetkých troch častí priebežného školenia, má písomnú formu a obsahuje 
a)	identifikačné údaje podľa § 157 ods. 3 zákona oprávnenej osoby cestnej technickej kontroly, 
b)	identifikačné údaje podľa § 157 ods. 3 zákona fyzickej osoby, ktorá sa zúčastnila priebežného školenia, 
[bookmark: _Hlk136594798]c)	druhy cestnej technickej kontroly a kategórie vozidiel, ktorých sa týkalo priebežné školenie,
d)	zoznam vydaných zápisov o absolvovaní priebežného školenia s poradovým číslom a dátum absolvovania jednotlivých častí priebežného školenia, 
e)	dátum vydania, meno, priezvisko, podpis zodpovednej osoby a odtlačok pečiatky technickej služby.“.
Čl. II
[bookmark: _GoBack]Táto vyhláška nadobúda účinnosť 1. januára 2027.





2
